জীনত আমান

জীনত খান (, জন্ম: ১৯ নৱেম্বৰ ১৯৫১)ৰ জনপ্ৰিয় নাম হৈছে জীনত আমান। তেখেত হৈছে এগৰাকী ভাৰতীয় অভিনেত্ৰী আৰু মডেল। হিন্দী ছবিজগতত তেখেতে জীৱনৰ পঞ্চাছটা বছৰ অতিবাহিত কৰিছে। দুটা ফিল্মফেয়াৰ আৰু এটা BFJAকে ধৰি একাধিক বঁটা-সন্মান পাবলৈ জিনাত আমান সক্ষম হৈছে। ১৯ বছৰ বয়সতে মডেলিঙৰ জৰিয়তে তেখেতে পৰিচিতি লাভ কৰে আৰু ইয়াৰ পিছত তেখেতে ১৯৭০ চনত 'ফেমিনা মিছ ইণ্ডিয়া' আৰু 'মিছ ইণ্ডিয়া পেচিফিক ইণ্টাৰনেশ্যনেল'ৰ খিতাপ লাভ কৰে।

প্ৰাৰম্ভিক জীৱন

১৯৫১ চনৰ ১৯ নৱেম্বৰত জীনত আমানে বোম্বাইত জন্মলাভ কৰে। পিতৃ আছিল মুছলমান সম্প্ৰদায়ৰ আৰু মাতৃ আছিল এগৰাকী মহাৰাষ্ট্ৰীয় হিন্দু। পিতৃ আমানুল্লাহ খান আছিল এগৰাকী চিত্ৰনাট্যকাৰ। তেখেতে 'মুগল-ঈ-আজম' আৰু 'পাকিজা'ৰ দৰে ছবিত কাম কৰিছে। লিখা-মেলা কৰোঁতে তেখেতে প্ৰায়েই 'আমান' নামটো ব্যৱহাৰ কৰিছিল। সেইটো নামকেই জিনাত আমানে পৰৱৰ্তী সময়ত ব্যৱহাৰ কৰে।

শিক্ষা

জীনত আমানৰ কিশোৰী কালতেই তেখেতৰ পিতৃ-মাতৃৰ মাজত বিবাহ-বিচ্ছেদ হয়। ১৩ বছৰ বয়সত তেখেতৰ পিতৃৰ দেহাৱসান ঘটে। আমানে পঞ্চগনিৰ পৰা স্কুলীয়া শিক্ষা সমাপ্ত কৰে আৰু লছ এঞ্জেলছত থকা দক্ষিণ কেলিফৰ্ণিয়া বিশ্ববিদ্যালয়ত পঢ়িবলৈ যায়। অৱশ্যে তেখেতে স্নাতকৰ শিক্ষা সমাপ্ত কৰিব নোৱাৰিলে।

কৰ্মজীৱন

১৯৭০ চনত, জীনত আমানে 'ফেমিনা মিছ ইণ্ডিয়া'ত অংশগ্ৰহণ কৰে। প্ৰতিযোগিতাত তেখেতে দ্বিতীয় স্থান দখল কৰে আৰু 'প্ৰথম ৰাজকুমাৰী'ৰ সন্মান পায়। ইয়াৰ পিছত তেখেতে 'মিছ ইণ্ডিয়া পেচিফিক ইণ্টাৰনেশ্যনেল'তো অংশ লয় আৰু বিজয়ীৰ খিতাপ লাভ কৰে। এইটো বিজয়মুকূট পিন্ধা তেখেত ফেমিনা মিছ ইণ্ডিয়াৰ প্ৰথমগৰাকী খিতাপদখলকাৰী আছিল।

দু্যোখন সন্মানজনক প্ৰতিযোগিতাতে বঁটা লাভ কৰা জীনত আমানে ইয়াৰ পিছত অভিনয়ৰ জগতত খোজ পেলায়। তেখেতে অভিনয় কৰা প্ৰথমখন ছবি ১৯৭০ চনত মুক্তিপ্ৰাপ্ত 'দ্য এভিল উইথিন'। ছবিখনত তেখেতৰ সৈতে অভিনয় কৰিছিল দেৱানন্দে। ছবিখন ব্যৱসায়িকভাৱে বিফল হয়।

১৯৭১ চনত, আমানে অ.পি. ৰালহানৰ দ্বাৰা নিৰ্মিত ছবি 'হালচাল'ত এটি সৰু ভূমিকাত অৱতীৰ্ণ হয়। একেটা বছৰতে তেখেতে ৰালহানৰ অইন এখন ছবি 'হাংগামা'তো অভিনয় কৰে। এইখন ছবিত বিনোদ খান্না আৰু কিশোৰ কুমাৰ, হেলেন আদিয়ে অভিনয় কৰিছিল। দুয়োখন ছবিয়েই বক্স অফিচত ফ্লপ হিচাপে বিবেচিত হয়।

জিনাত আমানে প্ৰথমটো সফলতা লাভ কৰে ১৯৭১ চনত। ছবিখনৰ নাম আছিল-'হৰে ৰাম হৰে কৃষ্ণ'। অভিনেতা আৰু পৰিচালক দেৱানন্দে এইখন ছবিত অভিনয় কৰিবলৈ অভিনেত্ৰীগৰাকীক অনুৰোধ কৰিছিল। পূৰ্বতে এই প্ৰস্তাৱটো অভিনেত্ৰী জাহিদাক দিয়া হৈছিল যদিও তেখেতে নাকচ কৰে। ছবিখন দৰ্শক-সমালোচকে আদৰি লয়। ছবিখনৰ জৰিয়তে জিনাত আমানৰ কেৰিয়াৰেও গতি লাভ কৰিলে। ছবিখনত অতি সবল অভিনয় কৰা জিনাতে ফিল্মফেয়াৰৰ পৰা 'শ্ৰেষ্ঠ সহ-অভিনেত্ৰী'ৰ সন্মান লাভ কৰিবলৈ সক্ষম হয়। ইয়াৰ লগতে তেখেতে শ্ৰেষ্ঠ অভিনেত্ৰীৰ বাবে BFJA বঁটাও লাভ কৰে।

১৯৭০ দশকত, 'চিনে ব্লিটজ' নামৰ আলোচনীখন উন্মোচন কৰা হয়। আলোচনীখনৰ প্ৰথমটো সংখ্যাৰ প্ৰচ্ছদত জিনাত আমানক ঠাই দিয়া হয়। এইখন ছবিত জিনাত আমান দৃশ্যমান হোৱা "চুৰালিয়া হেয় তুমনে জ দিলকো" গীতটোৱে দৰ্শকৰ মাজত প্ৰচুৰ আলোড়নৰ সৃষ্টি কৰে। তেখেতে "গীটাৰ লৈ থকা বগা সাজ পৰিহিতা যুৱতী" হিচাপে জনাজাত হয়। ১৯৭৮ চনত জিনাত আমানে জনপ্ৰিয় 'ডন' ছবিখনত ৰোমা নামৰ চৰিত্ৰটো ৰূপায়ণ কৰে।

২০২০ চনৰ ফেব্ৰুৱাৰিত ঘোষণা কৰা হয় যে, জিনাত আমানে থিয়েটাৰৰ জৰিয়তে পুনৰাগমন ঘটাব। তেখেতে কস্তুৰবা গান্ধীৰ আধাৰত এখন নাট মঞ্চস্থ কৰাৰ পৰিকল্পনা কৰে। ২০২১ চনৰ জানুৱাৰীত ঘোষণা কৰা হয় যে, তেখেতে 'মাৰগাঁও: দ্য ক্লজড ফাইল' নামৰ মাৰ্ডাৰ-মিষ্ট্ৰী ছবিখনত শীৰ্ষ চৰিত্ৰত অভিনয় কৰিব। ১৯৮০ৰ দশকত পিছত এইখনেই হ'ব তেখেতে শীৰ্ষ চৰিত্ৰত অভিনয় কৰা প্ৰথম ছবি। ছবিখন পৃথিৱীৰ বহুল জনপ্ৰিয় লেখিকা আৰু সাহিত্যিক আগাথা ক্ৰিষ্টিলৈ উৎসৰ্গা কৰা হ'ব।

তথ্যসূত্ৰ

শ্ৰেণী:ভাৰতৰ ব্যক্তি
শ্ৰেণী:সৌন্দৰ্য প্ৰতিযোগী
শ্ৰেণী:ভাৰতীয় অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী